तामुलपुर , 28 डिसेम्बर : आधार बानायग्रा मिरुनि मुङाव राइजो - राजाफोरखौ थगायनानै गोबां रोजा - रोजा रां लुथिनायनि अजद सिखांदों । मिथिनाय बायदिब्ला बेबायदि नंखाय आधार बानायग्रा मिरुखौ बोखारनाय जाथाया बागसा जिल्लानि तामुलपुरआव नुजाथिदों । शनिबारखालि मोनसे जर'खा सुलुंखौ बिथा खालामनानै तामुलपुर पुलिसआ तामुलपुर थानानि सिङाव थानाय सापातल गामियाव मामिनुल हक मुंनि सासे सुबुंनि न'आव आयेन बेरेखायै फसंनाय बे नंखाय आधार कार्ड बानायग्रा मिरुखौ बोखारनाय जायो । तामुलपुर पुलिस थानानि बिबानगिरि मनरन्जन मेधी आरो लोगो नायसंगिरि कामेस्वर बर'नि दैदेन्नायाव मोनसे सांग्रां पुलिस हान्जाया नंखाय आधार कार्ड बानायग्रा मिरुनि गाहाय दायनिगिरि सामाद आलीखौ हमनाय जायो । लोगोसे आधार कार्ड बानायनायनि थाखाय बाहायनाय गंनै लेपटप , स्केनार मेसिन , जेरक्स मेसिन , फिंगार प्रिन्ट मेसिन आरो गोबां नंखाय फोरमानलाइ फोरखौबो बोखांनो हायो । पुलिसआ मिथिहोनाय बायदिब्ला नंखाय आधार कार्ड बानायग्रा मिरुजों लोब्बा थानाय गुबुन सासे सोद्रोमा एबा दायनिगिरिया दासान्दि गुबुन जायगायाव खारखुमानानै दङ आरो दासान्दि गाहाय दायनिगिरि सामाद आलीखौ हमनानै गोनों साजा होनाया सोलिगासिनो दं होननानै मिथिनो मोननाय जादों । 
नंखाय आधार बानायनायनि अजदाव तामुलपुरनि आधार बानायग्रा मिरुखौ बोखारनायजों लोगोसे सासे हमदों